عمرو وردة

عمرو مدحت محسن وردة، تزاد ف 17 شتنبر 1993 ف الإسكندرية، هو كوايري مصري. كيلعب دابا ف الراجا.

 لكاريير 

 لكاريير معا لفراقي 
بدا وردة المسار الإحترافي ديالو ف الأهلي المصري، لي كان مشى ليه فاش كانت عندو 18 العام من مور ما تكوّن ف سبورتينڭ الإسكندرية. أول ماتش رسمي ديالو مع الأهلي كان ضد مصر المقاصة ف الدورة 22 د موسم 2013/2014 د البطولة د مصر؛ كان دخل ف 25 دقيقة اللخرة د الماتش بلاصة بامبو. من بعد، ف 10 يوليوز 2014، كان عاود لعب 32 دقيقة ف الماتش د الربع د الكاس د مصر لي كان ربح فيه الأهلي الرجاء المصري بواحد لزيرو و تأهل لنصف النهاية. كان هاداك آخر ماتش ديالو مع الأهلي قبل ما يسلفوه ف 21 يناير 2015 لإتحاد الإسكندرية.

من مور ما سالا العقد ديالو ف اللخر د موسم 2014/2015 مع الأهلي، سنا وردة فابور مع پانيطوليكوص، ف البطولة د اليونان. لعب مع پانيطوليكوص 45 ماتش ماركا فيها 10 د البيوت وعطى فيها 6 د التمريرات الحاسمة، و ف 24 يناير 2017 شراتو پاوك ب 350 ألف ؤرو. مع پاوك، جا الثاني ف الترتيب ف اللخر د الموسم د 2016/2017، وواخا النادي كان ربح النهاية د الكاس د اليونان ف يونيو 2017 ضد أيك أتينا، وردة ما محسوباش ليه ف الألقاب حيث ما كانش ف المجموعة لي كان عيط ليها ديك الساع المدرب ڤلاديمير إڤيتش.

ف 9 غشت 2017، تعلن بلي وردة غادي يمشي مسلف ل لفرقة لبرطقيزية فيرينسي. ف لخر سنا معا لفرقة كونطرة د عام ب قيمة 1.25 مليون ؤرو. واخا هكاك، ف 12 غشت 2017، قالت صحافة لبرطقيزية بلي وردة غادي يمشي من فيرينسي تلتيام مورما سنا. دكر جورنال ريكورد بلي وردة تحرش ب عيالات جوج من لعابا معاه ف لفرقة. ب زيادة على داكشي لي قالو لعابا، لفرقة كانت مستاعدة باش تقطع لكونطرة معاه.

ف 29 غشت 2017، مشا وردة مسلف لأطروميطوص. بقا معاهوم موسم ونص قبل ما يرجع لپاوك، و ف هاد الفترة لعب مع أطروميطوص 42 ماتش ماركا فيها 13 بيت وعطى 9 د التمريرات الحاسمة. مور نص موسم خور مع باوك، مشى وردة عاود مسلف لكن هاد المرة لنادي لاريسا، فين لعب موسم 2019/2020 كامل، شارك فيه ف 23 ماتش فين ماركا 7 د البيوت وعطى فيها 6 د التمريرات الحاسمة.

من مور ما سالا العقد ديالو مع پاوك ف اللخر د موسم 2019/2020، سنا وردة فابور ف 28 شتنبر 2020 مع ڤولوص؛ ما فاتش معاهوم ربع شهر ورجع للمرة الثانية ف المسار ديالو لپاوك، وف هاد المرة كان قريب يدي أول لقب ديالو لي كان غيكون هو الكاس د اليونان، لكن پاوك خسرات جوج لواحد مع أولامپياكوص ف فينال لعب فيها وردة 80 دقيقة قبل ما يدخل بلاصتو ثيوتشاريس تسينڭاراس.

ف 2021 بدا وردة فصل جديد ف المسار ديالو و نتاقل لقبرص. لعب ف اللول مع أنورثوسيس، ومن مور 42 ماتش ماركا فيها 13 لبيت وعطى فيها 9 د التمريرات الحاسمة، مشى ف البدية د عام 2023 لأپول ليماصول. مع أپول ليماصول، لعب وردة 19 لماتش ماركا فيها 4 د البيوت وعطى فيها 4 د التمريرات الحاسمة.

ف 12 غشت 2023، علن الراجا بلي وردة سنا معاه و ولا لعاب ديالو.

 لكاريير معا لمونتخاب 
بدا وردة كيلعب ف المنتخب د مصر ف 2015. مع الفراعنة لعب وردة كاس إفريقيا د 2017 و 2019 و ف كاس لعالم د 2018.

ف 26 يونيو 2019، تحيد وردة من لموعسكار د لمونتخاب بسباب تيهامات ب تحرش جنسي. والاكين تيحاد لمصري عاود عيطلو موراها ب يوماين مورما نشر لعاب ڤيديو كيعتادر فيه ف لكونط ديالو ف فيسبوك.

 حياتو شخصية 
عمرو هو ولد لعاب د لباسكيط لمصري محسن مدحت وردة.

 مصادر 

تصنيف:زيادة 1993
تصنيف:كوايري
تصنيف:مقالات فيها مصدر و 3000 بايت
تصنيف:لعابا د كاس لعالم 2018
تصنيف:ناس حيين